KOMMISSIONENS BESLUTNING af 19. juni 1996 om en dispensationsanmodning fra Frankrig i henhold til artikel 8, stk. 2, litra c), i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (Kun den franske udgave er autentisk) (96/396/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Kommissionens direktiv 95/54/EF (2), særlig artikel 8, stk. 2, litra c), og

ud fra følgende betragtninger:

Kommissionen har den 17. januar 1996 modtaget en dispensationsanmodning af 8. januar 1996 indgivet af myndighederne i Frankrig; anmodningen var ledsaget af en rapport med de i nævnte artikel 8, stk. 2, litra c), krævede elementer; anmodningen omhandler en type gasudladningslampe til brug i to typer forlygter bestemt til montering på en motorkøretøjstype;

ifølge oplysningerne fra Frankrig strider teknik og princip i de nye typer gasudladningslamper og lygter mod de gældende EF-bestemmelser; beskrivelserne af prøver og prøveresultater og foranstaltningerne til opretholdelse af færdselssikkerheden er imidlertid tilfredsstillende og fører til samme sikkerhedsniveau som lamper og lygter, der er omfattet af kravene i de gældende direktiver, særlig Rådets direktiv 76/761/EØF af 27. juli 1976 om indbyrdes tilnærmelse af medlemsstaternes lovgivning vedrørende motordrevne køretøjers lygter til nærlys og/eller fjernlys samt vedrørende elektriske glødelamper til disse lygter (3), senest ændret ved Kommissionens direktiv 89/517/EØF (4);

de nye typer gasudladningslamper og lygter opfylder kravene i ECE-regulativ nr. 98 og 99 (udstedt af De Forenede Nationers Økonomiske Kommission for Europa); der kan derfor gives EØF-typegodkendelse for de tre elementer, der er omfattet af dispensationsanmodningen, dvs. lampetypen med gasudladning, de to lygtetyper, der er forsynet med denne lampetype, og motorkøretøjstypen, forudsat at køretøjerne er udstyret med automatisk anordning til indstilling af forlygteniveau, forlygtevasker og et system, der sørger for, at nærlyset er tændt konstant;

de pågældende EF-direktiver vil blive ændret, således at udladningslamper med denne nye teknologi, lygter med sådanne lamper og motorkøretøjer med disse lygter kan markedsføres;

den i denne beslutning fastsatte foranstaltning er i overensstemmelse med udtalelse fra det udvalg for tilpasning til den tekniske udvikling, som er nedsat ved Rådets direktiv 70/156/EØF -

VEDTAGET FØLGENDE BESLUTNING:

Artikel 1

Frankrigs anmodning vedrørende dispensation for en type udladningslampe til brug i to typer forlygter bestemt til montering i en motorkøretøjstype imødekommes på den betingelse, at sådanne køretøjer er udstyret med automatisk anordning til indstilling af forlygteniveau, forlygtevasker og et system, der sørger for, at nærlyset er tændt konstant.

Artikel 2

Denne beslutning er rettet til Den Franske Republik.

Udfærdiget i Bruxelles, den 19. juni 1996.

På Kommissionens vegne

Martin BANGEMANN

Medlem af Kommissionen

(1) EFT nr. L 42 af 23. 2. 1970, s. 1.

(2) EFT nr. L 266 af 8. 11. 1995, s. 1.

(3) EFT nr. L 262 af 27. 9. 1976, s. 96.

(4) EFT nr. L 265 af 12. 9. 1989, s. 15.